༈།ཐེག་པ་ཆེན་པོའི་མན་ངག་བཀའ་གདམས་གླེགས་པ་མ་རིན་པོ་ཆེའི་རྩ་ཚིག་བྱང་ཆུབ་སེམས་དཔའ་ནོར་
བུའི་ཕྲེང་བ་ཞེས་བྱ་བ་བཞུགས་སོ།།རྒྱ་གར་སྐད་དུ།བོ་དྷི་སཏྭ་མ་ཎི་ཨ་བ་ལི།།བོད་སྐད་དུ།།བྱང་ཆུབ་སེམས་དཔའི་ནོར་བུའི་ཕྲེང་བ།ཐུགས་རྗེ་ཆེན་པོ་ལ་ཕྱག་འཚལ་ལོ།།བླ་མ་རྣམས་ལ་ཕྱག་འཚལ་ལོ།།དད་པའི་ལྷ་ལ་ཕྱག་འཚལ་ལོ།།ཐེ་
ཚོམས་ཐམས་ཅད་སྤང་བྱ་ཞིང་།།སྒྲུབ་ལ་ནན་ཏན་གཅེས་སུ་བྱ།།གཉིད་རྨུགས་ལེ་ལོར་བ་སྤང་ཞིང་།།རྟག་ཏུ་བརྩོན་འགྲུས་འབད་པར་བྱ།།དྲན་དང་ཤེས་བཞིན་བག་ཡོད་པས།།དབང་པོའི་སྒོ་རྣམས་ཀུན་ཏུ་སྲུང་།།ཉིན་མཚན་དུས་གསུམ་ཡང་དང་
ཡང་།།སེམས་ཀྱི་རྒྱུད་ལ་བརྟག་པར་བྱ།།བདག་གི་ཉེས་པ་བསྒྲག་བྱ་ཞིང་།།གཞན་གྱི་འཁྲུལ་པ་བཙལ་མི་བྱ།།བདག་གི་ཡོན་ཏན་སྲ་བྱ་ཞིང་།།གཞན་གྱི་ཡོན་ཏན་བསྒྲག་པར་བྱ།།རྙེད་དང་བཀུར་སྟི་སྤང་བྱ་ཞིང་།།ཁེ་གྲགས་རྟག་ཏུ་སྲང་བར

བྱ།འདོད་པ་ཆུང་ཞིང་ཆོག་ཤེས་དང་།།བྱས་ལ་དྲིན་དུ་གཟོ་བར་བྱ།།བྱམས་དང་སྙིང་རྗེ་བསྒོམ་བྱ་ཞིང་།།བྱང་ཆུབ་སེམས་ནི་བརྟན་པར་བྱ།།མི་དགེ་བཅུ་ནི་སྤང་བྱ་ཞིང་།།རྟག་ཏུ་དད་པ་བརྟན་པར་བྱ།།ཁྲོ་དང་ང་རྒྱལ་གཞོམ་བྱ་ཞིང་།།དམན་པའི་།།
སེམས་དང་ལྡན་པར་བྱ།།ལོག་པའི་འཚོ་བ་སྤང་བྱ་ཞིང་།།ཆོས་ཀྱི་འཚོ་བས་འཚོ་བར་བྱ།།ཟང་ཟིང་ཐསྤ་ཅད་སྤང་བྱ་ཞིང་།།འཕགས་པའི་ནོར་གྱིས་བརྒྱན་པར་བྱ།འདུ་འཛི་ཐམས་ཅད་སྤང་བྱ་ཞིང་།།དགོན་པ་ལ་ནི་གནས་པར་བྱ།།འཆལ་
པའི་ཚིག་རྣམས་སྦྱང་བྱ་ཞིང་།།རྟག་ཏུ་ངག་ནི་བསྡོམ་པར་བྱ།།བླ་མ་མཁན་པོ་མཐོང་བའི་ཚེ།།གུས་པལ་རིམ་གྲོ་བསྐྱེད་པར་བྱ།།གང་ཟག་ཆོས་ཀྱི་མིག་ཅན་དང་།།ལས་དང་པོ་ཡི་སེམས་ཅན་ལ།།སྟོན་པའི་འདུ་ཤེས་བསྐྱེད་པར་བྱ།།སེམས
ཅན་ཐམས་ཅད་མཐོང་བའི་ཚེ།།ཕ་མ་བུ་ཚའི་འདུ་ཤེས་བསྐྱེད།།སྡིག་པའི་གྲོགས་པོ་སྤང་བྱ་ཞིང་།།དགེ་བའི་བཤེས་གཉེན་བསྟེན་པར་བྱ།།སྡང་དང་མི་བདེའི་སེམས་སྤང་ཞིང་།།གང་དུ་བདེ་བར་འགྲོ་བར་བྱ།།གང་ལའང་ཆགས་པ་སྤང་བྱ་ཞིང་།།
ཆགས་པ་མེད་པར་གནས་པར་བྱ།།ཆགས་པས་བདེ་འགྲོའང་མི་ཐོབ་ཅིང་།།ཐར་པའི་སྲོག་ཀྱང་གཅོད་པར་བྱེད།།གང་དུ་བདེ་བའི་ཆོས་མཐོང་བ།དེར་ནི་རྟག་ཏུ་འབད་པར་བྱ།།ཐོག་མར་བརྩམ་པ་གང་ཡིན་པ།།དང་པོར་དེ་ཉིད་བསྒྲུབ་བྱ་སྟེ།།དེ་ལྟ།།།
ན་ནི་ཀུན་ལེགས་བྱས།།གཞན་དུ་གཉིས་ཀ་འགྲུབ་མི་འགྱུར།།རྟག་ཏུ་སྡིག་ལ་དགའ་བྲལ་བས།།གང་དུ་མཐོ་བའི་སེམས་བྱུང་ཚེ།།དེ་ཚེ་ང་རྒྱལ་བཅག་བྱ་ཞིང་།།བླ་མའི་གདམས་ངག་དྲན་པར་བྱ།།ཞུམ་པའི་སེམས་ནི་བྱུང་བའི་ཚེ།།སེམས།
གྱི་གཟེངས་ནི་བསྟོད་པར་བྱ།།གཉིས་ཀ་སྟོང་པ་ཉིད་དུ་བསྒོམ།།གང་དུ་ཆགས་སྡང་ཡུལ་བྱུང་ཚེ།།སྒྱུ་མ་སྤྲུལ་པ་བཞིན་དུ་བལྟ།།མི་སྙན་ཚིག་རྣམས་ཐོས་པའི་ཚེ།།བྲག་ཆ་བཞིན་དུ་བལྟ་བར་བྱ།།ལུས་ལ་གནོད་པ་བྱུང་བའི་ཚེ།།སྔོན་གྱི་

ལས་སུ་བལྟ་བར་བྱ།།བས་མཐའི་དགོན་པར་རབ་གནས་ཤིང་།།རི་དྭགས་ཤི་བའི་རོ་བཞིན་དུ།།བདག་གིས་བདག་ཉིད་སྦ་བྱ་ཞིང་།།ཆགས་པ་མེད་པར་གནས་པར་བྱ།།རྟག་ཏུ་ཡི་དམ་བརྟན་བྱ་ཞིང་།།ལེ་ལོ་སྙོམས་
ལས་སེམས་བྱུང་ཚེ།།དེ་ཚེ་བདག་ལ་རྔན་བགྲང་ཞིང་།།བརྟུལ་ཞུགས་སྙིང་པོ་དྲན་པར་བྱ།།གལ་ཏེ་གཞན་དག་མཐོང་བའི་ཚེ།།ཞི་ལ་གསོང་པོར་སླ་བ་དང་།།ཁྲོ་གཉེར་ངོ་ཟུམ་སྤང་བྱ་ཞིང་།།རྟག་ཏུ་འཛུམ་གྱིས་གནས་པར་བྱ།།རྒྱུན་དུ་གཞན་དག
མཐོང་བའི་ཚེ།།སེར་སྣ་མེད་ཅིང་སྦྱིན་ལ་དགའ།།ཕྲག་དོག་ཐམས་ཅད་སྤང་བར་བྱ།།གཞན་གྱི་སེམས་ནི་བསྲུང་བའི་ཚེ།།རྩོད་པ་ཐམས་ཅད་སྤང་བྱ་ཞིང་།།རྟག་ཏུ་བཟོད་དང་ལྡན་པར་བྱ།།ངོ་དགའ་མེད་ཅིང་གསར་འགྲོགས་མེད།།རྟོག་དུ་ཚུགས་ནི་
ཐུབ་པར་བྱ།།གཞན་ལ་བརྙས་པོ་སྤང་བྱ་ཞིང་།།གུས་པའི་ཚུལ་གྱིས་གནས་པར་བྱ།།གཞན་ལ་གདམས་དག་བྱེད་པའི་ཚེ།།སྙིང་རྗེ་བ་ན་སེམས་ལྡན་པར་བྱ།།ཆོས་ལ་སྐུར་པ་མི་འདེབས་ཤིང་།།གང་མོས་དེ་ལ་འདུན་པ་དང་།།ཆོས་སྤྱོད་རྣམ་པ
བཅུའི་སྒོ་ནས་ནི།།ཉིན་མཚན་ཕྱེད་པར་འབད་པར་བྱ།།དུས་གསུམ་དགེ་བ་ཅི་བསགས་པ།།བླ་མེད་བྱང་ཆུབ་ཆེན་པོར་བསྔོ།།བསོད་ནམས་སེམས་ཅན་རྣམས་ལ་བདར།།རྟག་ཏུ་ཡན་ལག་བདུན་པ་ཡི།།སྨོན་ལམ་ཆེན་པོ་གདབ་པར་བྱ།།
དེ་ལྟརལྟར་བྱས་ན་བསོད་ནམས་དང་།།ཡེ་ཤེས་ཚོགས་གཉིས་རྫོགས་པར་འགྱུར།།སྒྲིབ་པ་གཉིས་ཀྱང་ཟད་འགྱུར་ཏེ།།མི་ལུས་ཐོབ་པ་དོན་ཡོད་པས།།བླ་མེད་བྱང་ཆུབ་ཐོབ་པར་འགྱུར།།དད་པའི་ནོར་དང་ཚུལ་ཁྲིམས་ནོར།།གཏོང་བའི་ནོར་དང་
ཐོས་པའི་ནོར།།ཁྲེལ་ཡོད་ངོ་ཚ་ཤེས་པའི་ནོར།།ཤེས་རབ་ཉིད་ཀྱི་ནོར་བདུན་ཏེ།།ནོར་གྱི་དམ་པ་འདི་དག་ནི།།མི་ཟད་པ་ཡི་ནོར་བདུན་ཏེ།།མི་མ་ཡིན་ལ་བརྗོད་མི་བྱ།།མང་པོའི་ནང་དུ་ངག་ལ་བརྟག།གཅིག་པུར་འདུག་ན་སེམས་ལ་བརྟག།

རྒྱ་གར་གྱི་མཁན་པོ་དཔལ་ལྡན་མར་མེ་མཛད་བཟང་པོ་ཡེ་ཤེས་སྙིང་པོས་མཛད་པ།།བྱང་ཆུབ་སེམས་དཔའི་ནོར་བུའི་ཕྲེང་བ་རྫོགས་སོ།།།